Document ID: 32005D0946

ROZHODNUTIE KOMISIE
z 23. decembra 2005,
ktorým sa mení a dopĺňa rozhodnutie 2003/526/ES, pokiaľ ide o kontrolné opatrenia týkajúce sa klasického moru ošípaných v Nemecku a na Slovensku
[oznámené pod číslom K(2005) 5631]
(Text s významom pre EHP)
(2005/946/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (1), a najmä na jej článok 10 odsek 4,
keďže:
(1)
V reakcii na vypuknutie klasického moru ošípaných v niektorých členských štátoch sa prijalo rozhodnutie Komisie 2003/526/ES z 18. júla 2003 o ochranných opatreniach proti klasickému moru ošípaných v niektorých členských štátoch (2). V tomto rozhodnutí sa zavádzajú určité dodatočné kontrolné opatrenia súvisiace s týmto ochorením.
(2)
Nemecko oboznámilo Komisiu s najnovším vývojom tohto ochorenia diviačej zveri v spolkových krajinách Severné Porýnie-Vestfálsko. Na základe dostupných epidemiologických informácií by oblasti v Nemecku, v ktorých sa uplatňujú kontrolné opatrenia, mali upraviť tak, aby zahŕňali určité oblasti v Severnom Porýní-Vestfálsku a Porýní-Falcku.
(3)
Situácia týkajúca sa ochorenia na Slovensku sa výrazne zlepšila v oblasti Regionálnej veterinárnej a potravinovej správy v Trnave (s pôsobnosťou v okresoch Trnava, Piešťany a Hlohovec) a Banská Bystrica (s pôsobnosťou v okresoch Banská Bystrica a Brezno). Opatrenia ustanovené v rozhodnutí 2003/526/ES týkajúce sa týchto oblastí by sa preto už nemali uplatňovať.
(4)
Rozhodnutie 2003/526/ES by sa preto malo zodpovedajúcim spôsobom zmeniť a doplniť.
(5)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2003/526/ES sa nahrádza prílohou k tomuto rozhodnutiu.
Článok 2
Toto rozhodnutie je určené členským štátom.
V Bruseli 23. decembra 2005

Labels: 20
18
6